
Nr. 6008 din 24.03.2026
REFERAT DE APROBARE 

la proiectul de hotărâre de hotărâre privind aprobarea numărului de posturi pentru anul 2026, în limita numărului maxim stabilit potrivit OUG nr. 63/2010 și comunicat de către Instituția Prefectului – Județul Ilfov

Având în vedere adresa Instituției Prefectului – Județul Ilfov nr. 6019/MJB din 19.03.2026, înregistrată la Primăria comunei Cornetu, județul Ilfov sub nr. 5697 din 19.03.2026, prin care a fost comunicat numărul maxim de posturi pentru anul 2026, stabilit potrivit OUG nr. 63/2010, cu modificările și completările aduse prin OUG nr. 7/2026 pentru modificarea şi completarea unor acte normative, precum şi pentru adoptarea unor măsuri pentru creşterea capacităţii financiare a unităţilor administrativ-teritoriale (OUG nr. 7/2026), se impune inițierea proiectului de hotărâre privind aprobarea numărului de posturi pentru anul 2026 la nivelul comunei Cornetu, județul Ilfov.
Potrivit actului administrativ comunicat de Instituția Prefectului – Județul Ilfov, pentru comuna Cornetu, județul Ilfov a fost stabilit un număr maxim de 40 de posturi, repartizat astfel: 30 de posturi pentru aparatul de specialitate al primarului, 6 posturi pentru poliția locală, 3 posturi pentru serviciul public comunitar local de evidență a persoanelor și 1 post pentru activitatea de deservire a microbuzelor școlare.

În conformitate cu prevederile OUG nr. 63/2010, autoritatea deliberativă locală are obligația de a aproba numărul de posturi în limita numărului maxim stabilit și comunicat de Instituția Prefectului. 
Această obligație este prevăzută și la art. IX, alin. (3) din OUG nr. 7/2026, numărul de posture aprobat urmând a se comunica şi administraţiei judeţene ale finanţelor publice.

Totodată, potrivit art. XL alin. (6) din din  OUG nr. 7/2026, reorganizarea aparatului de specialitate al primarului, precum și a instituțiilor și serviciilor publice de interes local aflate în subordinea consiliului local, trebuie realizată până cel târziu la data de 1 iulie 2026, în vederea încadrării în numărul de posturi aprobat.

Adoptarea proiectului de hotărâre este necesară pentru respectarea obligațiilor legale privind încadrarea în numărul maxim de posturi, pentru fundamentarea procesului de reorganizare instituțională și pentru asigurarea funcționării corespunzătoare a structurilor administrației publice locale din comuna Cornetu, județul Ilfov în condiții de legalitate, eficiență și sustenabilitate bugetară.

Față de cele expuse mai sus, supun spre aprobare Consiliului Local al comunei Cornetu, județul Ilfov proiectul de hotărâre privind aprobarea numărului de posturi pentru anul 2026, în limita numărului maxim stabilit potrivit OUG nr. 63/2010 și comunicat de către Instituția Prefectului – Județul Ilfov.

